**גנבי נשמות**

פעולות המיסיון הנוצרי בישראל: בין נרקיסיזם לטפילות

*מאת דונלד זאב אסלן*

*"שליחותה המיסיונרית של הכנסייה הנוצרית נובעת מן ההתגלמות בבשר והיא חלק מתכלית הגאולה של אלוהים לעולם. אלוהים הוא אל מיסיונרי. התנ"ך הוא ספר מיסיונרי. הבשורה היא מסר מיסיונרי. הכנסייה היא מוסד מיסיונרי. ואם תחדל הכנסייה להגות בשליחות המיסיונרית, הרי שתימצא מכחישה את אמונתה ומועלת באמונה".*

להבין את השליחות הנוצרית (Understanding Christian Missions), (ספר לימוד המשמש בשיעורים על השליחות המיסיונרית במכללות הדתיות האוונגליסטיות)

מאת הרברט קיין (Kane)

**כשהתיאולוגיה הופכת טפילית**

בתוך מדינת ישראל פועלים למעלה מ-300 ארגונים וגופים המוקדשים להמרת דתם של יהודים לאמונה בישו, וכן 200 ארגונים מקוונים, עם למעלה מ-30,000 מומרים ישראלים, מספר שגדל פי שניים בחמש השנים האחרונות. הנוצרים האוונגליסטים שואפים לכרוך עצמם סביב העם היהודי ולהעמיק את אחיזתם במדינת ישראל מתוך תפיסה הרואה בנו "אדם חדש אחד במשיח ישוע". (ראו אל הגלטים ג:28, אל הרומים יא:19, אל האפסים ב:15)

אולם מה בדבר הנזק החברתי והפסיכולוגי לעם ישראל ומה באשר לפתולוגיה של מאמצי המרת הדת הללו?

**התאזרו נא בסבלנות ונתבונן בעין פסיכו-אלגורית על היער, על העצים ועל הצד המטריד של הטבע האנושי...**

בשעה שטיילנו רגלית בהרי סיירה נבאדה, עברנו דרך שטח שבחלקו היה לא-מוכר. שמנו לב שעצי האשוח והאשוחית, האלגנטיים ומלאי החיוניות בדרך-כלל, נראו חולניים. גווני הירוק העזים היו כעת חיוורים; חזותם, המרשימה לפנים, הייתה כעת כפופה ומובסת. קרקע היער הייתה מכוסה ענפים ועצים מרקיבים ומתים. ככל שהעמקנו בשמורה, כך ראינו עוד ועוד עצים שצבעם ניטל מהם, חיוורים ולבנים. בהמשך ראינו מעין מעטה, מעשה תחרה ושבכה של צימוח משורג, תחילה על גבי חופות העצים בלבד ולאחר מכן, בהמשך, על גבי עצים שלמים. ואז, עצים מתים. יער שלם מת. מה התרחש שם?

חלקת היער שבה טיילנו הייתה מוכה טפילי עצים. הטפיל ניזון מהצמחים ושואב מן הפונדקאי חומרי הזנה. לטפיל אין עלים או שורשים משלו. הוא כורך את עצמו סביב העץ הפונדקאי ומזריק חומר כימי אל תוך מערכת נימי השרף של העץ ובסופו של דבר הורג את מערכת השורשים שבתשתיתו. טפיל זה הורג יערות שלמים לצורך הישרדותו.

בעולם הצומח והחי, כאשר מין אחד ניזון מאחר, הדבר נקרא טפילוּת.

רק לעיתים נדירות הורגים טפילים את הפונדקאי שלהם. אמנם אין הם הורגים, אך הם ניזונים ממנו, משנים אותו או מנצלים אותו כדי לכלכל את עצמם. הטפיל תלוי בפונדקאי לצורך השלמת משימות מסוימות, שהוא עצמו אינו יכול לבצע. באופן זה הוא גורע מכוחו של הפונדקאי ומגדיל את כוחו שלו. מחקרים מצביעים על כך שביחסי פונדקאי-טפיל בבעלי חיים, הטפיל משנה את מוחו והתנהגותו של הפונדקאי כדי שהפונדקאי ימשיך לכלכל אותו. ולאחר שנחלש, נעשה הפונדקאי תלוי בטפיל.

**אין זה סוד, כמובן, שתופעות והתנהגויות מיקרוסקופיות יכולות לבוא לידי ביטוי גם בעולם המאקרוסקופי...**

במאמר מן העת האחרונה, התראיינה הפסיכולוגית הישראלית ד"ר עינב יולביץ' בנוגע לפרוייקט שלה ושל עמיתיה הקרוי "נפגעי התעללות פסיכופתית ונרקיסיסטית":

"התעללות נרקיסיסטית מתרחשת בתוך מערכת יחסים שבה צד אחד אינו רואה את האדם השני בכלל ואינו תופס את הצרכים והרצונות שלו כלגיטימיים. הם חושבים רק על מה שהצד השני יכול לעשות בשבילם או לתת להם, והם משתמשים במניפולציות חסרות פשרות כדי להשיג את מה שהם רוצים.מנקודת מבטם הצד השני הוא רק כלי" (*הארץ*באנגלית, 12 במארס 2021, “An Anchor for the Abused”).

ד"ר יולביץ' מדברת על המושג "גַזלַייטינג", שבו המתעלל - הנרקיסיסט - משתמש בכל מיני מניפולציות כדי "לערער את הלגיטימיות של מחשבותיו ורגשותיו של הנפגע". מניפולציות אלה גורמות לנפגע לחוש בלבול, חרדה ותפיסות לא נכונות של המציאות.

אולם ישנם גם הנרקיסיסטים הקהילתיים, המאמינים שהם חשובים במיוחד לקהילה שסביבם ומגיע להם יחס מיוחד ממנה. הם תופסים עצמם כטובי לב וכמי שמביאים תועלת לאחרים. הם מאמינים שהם מפיצים טוב ועושים מעל ומעבר כדי לעזור לאחרים. נרקיסיסטים קהילתיים שונים מן הנרקיסיסט הרגיל בכך שהם משתמשים בקהילה, בקבוצות חברתיות – ולא ביחסים בינאישיים – כדי לספק את צרכיהם. גם הם מוצאים אמצעים להצדיק את זכאותם לכבוד והערצה מן האחרים. הם מאמינים שיש להם מערכת אמונות או ידע רמים יותר מלאחרים.

כמו בממלכת החי והצומח, בעבורנו בני האדם, הנרקיסיסטים הם כמו טפילים. נרקיסיסט שוגה באשליות, הוא מאמין אך ורק בעצמו, בתפיסת עולמו בצרכיו. ואולם, הוא זקוק לתמיכתם של אחרים לצורך המשך קיומו. כמו הטפיל הנטפל לצמח או לחיה, הנרקיסיסט תלוי ב"פונדקאי" שלו - בין אם מדובר ביחסים בין בני אדם יחידים ובין אם במסגרת קבוצה. וכמו הטפיל, הנרקיסיסט פועל כדי לשלוט בקורבנו.

כדי לארגן את הפעולות האלה ולשלוט במציאות של הקורבן או הקורבנות, מחפש הטפיל הנרקיסיסטי אישור ותמיכה מהסביבה. אין הוא מרגיש שלם בעצמו, והוא נעזר באחרים כדי לתקף את ערכו העצמי. טבועים בו אינסטינקט ויכולת לזהות ולקשר את עצמו ל"פונדקאים", וכך, בן רגע, הפונדקאי ממלא את צרכיו של הנרקיסיסט. הפונדקאי מציע לנרקיסיסט סוג של מעמד ואישור ומצדיק את דעתו האנוכית על העולם ואת התנהגותו האנוכית.

ה"פונדקאי" – הוא הצד הנפגע - אינו מזהה כי הפך לטרף. לכל נרקיסיסט יש פונדקאי. לכל נרקיסיסט קהילתי יש פונדקאים חברתיים. ולאף אחד מהנרקיסיסטים הללו אין אמפתיה לקורבן שלו. הטפיל/נרקיסיסט גורם לפונדקאי/קורבן להרגיש מיוחד, להרגיש טוב עם עצמו. הוא משתמש במחמאות, בפעילויות מהנות או מנקרות עיניים ובסוגים שונים של מתנות כתמריץ לטיפוח תלות שמטרתה לגרום לפונדקאי/קורבן להתעלם מכל סימן אזהרה למניפולציה ושליטה. זה מתחיל בפעולות קטנות ומתוחכמות ובתחילה לא ניתן לזהות זאת. הפונדקאי/קורבן מתחיל אט אט לפתח תלות בטפיל/נרקיסיסט.

**אין שום דבר קדוש או מקודש, מיטיב או חביב בהתנהגות טפילית או נרקיסיסטית.**

זכרו זאת בשעה שנבחן כמה מן התכונות המרכזיות של ההתנהגות המיסיונרית האוונגליסטית בישראל:

* למיסיונרים יש תחושת גרנדיוזיות, תחושה שהם רשאים לעשות הכול, דעה מנופחת על עצמם. אין שום מחלוקת רציונלית עם התיאולוגיה, אין שום דיאלוג ביקורתי, אין ניתוח בינם לבין עצמם של גירסאות חלופיות למערכת האמונות שלהם. המסורת היהודית של דיון, מחלוקת ודיאלוג, נתפסת מבחינתם כאיום ואינה עולה בקנה אחד עם התיאולוגיה העיוורת של המיסיונר הנוצרי האוונגליסטי.
* מיסיונר צריך את "הפונדקאי" שלו – היהודי – כמומר הפוטנציאלי שלו. כל הסיבה להיותו מיסיונר בישראל, תכלית קיומו, היא לנצר יהודים (ומיסיונר משתכר בדרך-כלל שכר נאה). השכר עבור עבודה זו הוא שמספק למיסיונרים את מחייתם. כל התכלית וכל התיאולוגיה שלהם תלויות אך ורק בתיאולוגיה ובהיסטוריה של היהודי כמי ש"החמיץ את הרכבת" או ש"אינו מאמין בישו".
* המיסיונר גורם נזק אישי, משפחתי וחברתי לישראלים.
* המיסיונר מחולל שינוי בקורבנו היהודי ומנצל אותו לצרכיו.
* מיסיונרים מאמינים בתיאולוגיה שלהם בצורה מוחלטת כל כך עד כי לא ניתן לתקוף אותה, היא "מושלמת" וחפה מטעויות ובכך היא בהכרח מתעלמת מבריאותם החברתית והרגשית של קורבנותיהם.
* כמעט ואין להם חמלה, אם בכלל, כלפי האדם, המשפחה, הקהילה או המדינה היהודיים שייפגעו ממאמצי ההמרה שלהם לאמונה בישו.
* הם מצדיקים את התנהגותם הטפילית במונחים כמו "חופש דת" ו"שוק חופשי של רעיונות".
* הם תופסים עצמם כטובי לב וכמי שמביאים תועלת לאחרים. אנחנו "נוצרים טובים", "אנחנו מצילים את היהודים", "אנחנו משלימים את היהודים".
* בעיני המיסיונר הנוצרי, כמו בעיני הנרקיסיסט, כל האמצעים כשרים. בשביל להשיג את מבוקשו, המיסיונר לא יבחל בהונאה, בשקרים ובתחבולות.
* הם מאמינים שהאמונה שלהם היא הדרך הנכונה עבור כולם, וכי פעולותיהם והמטרה שלמענה הם פועלים ישנו את העולם לטובה.
* הם עצמם אינם מרגישים שלמים ומשתמשים באחרים כדי לתקף את ערכם העצמי.
* הקורבן היהודי שעליו הם מתבייתים מציע למיסיונר הנרקיסיסטי סוג של מעמד ואישור ומצדיק את דעתו האנוכית על העולם ואת התנהגותו האנוכית.

בדיון על הדינמיקות המנויות לעיל, חלקו איתי כמה חברים נוצרים אמריקנים את דעותיהם על הפעילות המיסיונרית בישראל:

*"אנו הנוצרים צריכים לחשוב ברצינות רבה על המטרה האמיתית של האמונה שלנו ולחקור אותן בעצמנו, כמו גם את ההשפעות הכנות של חיינו ומעשינו על אחרים. אנשים רבים חושבים רק בשחור ולבן ונעשים קנאים בלי שום הבנה מעמיקה".*

וגם

*"דומני שאנו הגויים בארצות הברית איננו מודעים למידת החשיבות של העניין הזה בעיני הישראלים. האוונגליסטים, שעמם נמניתי בצעירותי, הם לכל הפחות מעצבנים וצדקנים נאיביים. אבל הם עלולים להיכנס לעמדה אגרסיבית שבה הם מבקשים לשלול מאחרים את חירותם הדתית שעה שהם עוסקים בקולוניאליזם הדתי שלהם - וכל זה בלי שמץ של אירוניה, ענווה או חשבון נפש".*

ישראלים – כעם שעבר בהיסטוריה שלו טראומות ועקירות וספג אלימות פיזית לרוב – הם חסרי הגנה אישית, חברתית או משפטית נגד ההתנהגות המיסיונרית הטפילית הזו. וכאן טמונה האירוניה: בלי יהודים, לא יהיה לנוצרים האוונגליסטים דבר, הם לא יוכלו להיות טפילים יותר כי לא יהיה להם פונדקאי. יכולתם לפעול לפי התיאולוגיה שלהם נסמכת על קיומם של יהודים. בלי יהודים, ישו לעולם לא יקום לתחייה, הנוצרים לא יוכלו לכרוך עצמם סביב העם היהודי, והמשפט "אדם אחד חדש במשיח ישוע" לא יתגשם לעולם.

זוהי טפילות בהתגלמותה.

*דונלד זאב אסלן הוא פסיכותרפיסט רפואי ושיקומי שרכש את השכלתו באוניברסיטת וושינגטון ומתגורר כיום בירושלים. ב-45 שנות הקריירה שלו התמחה אסלן בעבודה עם יחידים וקבוצות הסובלים ממחלות כרוניות מורכבות, שרובם עברו התעללות פסיכולוגית, גופנית או מינית בילדותם.*